REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/4-18

15. januar 2018. godine

B e o g r a d

ZAPISNIK

SA 38. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. JANUARA 2018. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Dušica Stojković, Marko Zeljug, Branka Stamenković, Goran Ćirić (napustio sednicu u toku razmatranja druge tačke dnevnog reda) i Branimir Jovanović.

Sednici su prisustvovali i zamenici članova Odbora: Vera Jovanović, zamenik Darka Laketića, Dragana Barišić, zamenik Katarine Rakić, Stefana Miladinović, zamenik Đorđa Milićevića, Milorad Mirčić, zamenik Vojislava Šešelja i Vojislav Vujić, zamenik Petra Petrovića (napustio sednicu u toku razmatranja treće tačke dnevnog reda).

Sednici su prisustvovali i narodni poslanici Marija Janjušević (napustila sednicu u toku razmatranja prve tačke dnevnog reda) i Marijan Rističević (pristupio sednici u toku razmatranja prve tačke dnevnog reda).

Sednici nisu prisustvovali članovi Odbora: Darko Laketić, Veroljub Matić, Katarina Rakić, Đorđe Milićević, Vojislav Šešelj, Nemanja Šarović, Momo Čolaković, Petar Petrović, Nenad Konstantinović i Nenad Čanak.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 36. sednice Odbora -

1. Razmatranje obaveštenja predsednika Narodne skupštine o izrečenim merama održavanja reda narodnim poslanicima Tatjani Macuri i Mariji Janjušević na 19. i 20. sednici Odbora za rad, socijalna pitanja, društvenu uključenost i smanjenje siromaštva (01 Broj: 120-4197/17 od 27. decembra 2017. godine);

2. Razmatranje zahteva Aleksandra Čotrića, narodnog poslanika, za davanje mišljenja za vršenje druge javne funkcije (21 Broj: 02-32/18 od 5. januara 2018. godine);

3. Izveštaj Eparhijskog upravnog odbora Eparhije raško-prizrenske (21 Broj: 120-3622/16-2 od 4. januara 2018. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 36. sednice Odbora.

**Prva tačka dnevnog reda**: Razmatranje obaveštenja predsednika Narodne skupštine o izrečenim merama održavanja reda narodnim poslanicima Tatjani Macuri i Mariji Janjušević na 19. i 20. sednici Odbora za rad, socijalna pitanja, društvenu uključenost i smanjenje siromaštva

Predsednik Odbora je upoznao članove i zamenike članova Odbora sa obaveštenjima o merama održavanja reda koje su izrečene narodnim poslanicima.

U diskusiji su učestvovali: dr Aleksandar Martinović, Branka Stamenković, Milorad Mirčić, Goran Ćirić i Marija Janjušević.

Branka Stamenković je istakla da nije bilo osnova za izricanje mera narodnom poslaniku Tatjani Macuri, jer je ona u konkretnom slučaju samo postavljala pitanja predstavniku Vlade Republike Srbije u vezi sa izveštajem koji je razmatran na sednici Narodne skupštine. Navela je i da se od početka 11. Saziva Narodne skupštine kažnjavaju isključivo predstavnici opozicije i da je rad Narodne skupštine u potpunosti podređen izvršnoj vlasti. U nastavku izlaganja istakla je značaj kontrolne funkcije Narodne skupštine i neophodnost redovnih održavanja sastanaka Kolegijuma. Naglasila je da će glasati protiv donošenja odluka o novčanim kaznama i apelovala da se u dnevni red sednice Odbora ponovo uvrsti tačka „razno“.

Milorad Mirčić je naveo da je potrebno pristupiti izmenama Poslovnika Narodne skupštine u delu koji se odnosi na ovu materiju, na šta je Poslanička grupa Srpska radikalna stranka ukazivala od početka Saziva. Ovo posebno iz razloga što su mere održavanja reda počele sve učestalije da se izriču i na sednicama radnih tela Narodne skupštine. Takođe je naveo da se iz stenobeležaka koje su priložene uz obaveštenja, ne može zaključiti iz kojih razloga su mere održavanja reda izrečene i istakao da će glasati protiv donošenja odluka o novčanim kaznama.

Predsednik Odbora je pojasnio da se odredbe Poslovnika jednako primenjuju i na sednicama Narodne skupštine i na sednicama njenih radnih tela, kao i da je u konkretnom slučaju predsednik Odbora za rad, socijalna pitanja, društvenu uključenost i smanjenje siromaštva potpuno osnovano izrekla mere održavanja reda koje su predmet razmatranja na sednici. Takođe, pojasnio je da je nadležnost svakog odbora definisana Poslovnikom, da tačka dnevnog reda „razno“ ne postoji ni na plenarnim sednicama, a da svaki narodni poslanik može, ukoliko smatra da je potrebno, podneti predlog za dopunu dnevnog reda.

Goran Ćirić je istakao da broj mera koje su izrečene od početka Saziva govori o tome da postoje dvostruki aršini prilikom njihovog izricanja, jer je veći broj tih mera izrečen narodnom poslanicima koji pripadaju opoziciji. Složio se sa mišljenjem da je potrebno izmeniti Poslovnik, ali je naveo da je neophodna spremnost da se u Parlamentu čuju različita mišljenja. Naglasio je da je protiv svakog verbalnog i fizičkog nasilja i da će glasati protiv donošenja odluka o novčanim kaznama.

Marija Janjušević je navela da nije bilo osnova za izricanje mere koja je njoj izrečena, jer je u konkretnom slučaju ona samo iznela predlog da se Republika Srbija ugleda na model rešavanja pitanja finansijske podrške porodici sa decom, kakav postoji u Mađarskoj.

Na predlog predsednika, Odbor je većinom glasova doneo Odluku o novčanoj kazni za TATJANU MACURU, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo Odluku o novčanoj kazni za TATJANU MACURU, narodnog poslanika na stalnom radu u Narodnoj skupštini, koji se kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara.

Na predlog predsednika, Odbor je većinom glasova doneo Odluku o novčanoj kazni za MARIJU JANjUŠEVIĆ, narodnog poslanika na stalnom radu u Narodnoj skupštini, koji se kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

**Druga tačka dnevnog reda**: Razmatranje zahteva Aleksandra Čotrića, narodnog poslanika, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je narodni poslanik Aleksandar Čotrić, u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije vrši i funkciju predstavnika državnog kapitala u Skupštini ''Jugoinspekt'' a.d. za kontrolu kvaliteta i kvantiteta roba, Beograd.

U diskusiji su učestvovali: dr Aleksandar Martinović, Branka Stamenković i Marijan Rističević.

Branka Stamenković je istakla da vršenje druge funkcije, treba da bude izuzetak a ne pravilo, te da treba prekinuti sa takvom praksom Odbora. U nastavku svog izlaganja osvrnula se na proces donošenja novog zakona o Agenciji za borbu protiv korupcije, čiji je nacrt pripremila Agencija, a koji traje više od godinu i po dana i upitala zbog čega se sa donošenjem tog zakona čeka toliko dugo. Predsednik Odbora je naveo da svaki narodni poslanik, u okviru prava narodnih poslanika definisanih Zakonom o Narodnoj skupštini i Poslovnikom, može inicirati donošenje zakona, pa i novog zakona o Agenciji, ukoliko smatra da za tim postoji potreba.

Marijan Rističević je naveo da podržava davanje pozitivnog mišljenja u konkretnom slučaju, jer smatra da ne postoji sukob interesa. Takođe, podržao je donošenje novog zakona o Agenciji i istakao da je potrebno pojačati kontrolu sukoba interesa.

Na predlog predsednika, Odbor je većinom glasova dao pozitivno mišljenje da Aleksandar Čotrić, uz vršenje funkcije narodnog poslanika, može da vrši i funkciju predstavnika državnog kapitala u Skupštini ''Jugoinspekt'' a.d. za kontrolu kvaliteta i kvantiteta roba, Beograd.

**Treća tačka dnevnog reda**: Izveštaj Eparhijskog upravnog odbora Eparhije raško-prizrenske

Predsednik Odbora je istakao da je Eparhijski upravni odbor Eparhije raško-prizrenske, Odboru dostavio Izveštaj o pravdanju sredstava koje je Odbor iz sredstava Fonda solidarnosti uputio kao pomoć za Narodne kuhinje na Kosovu i Metohiji, odlukama na 16. sednici Odbora održanoj 28. decembra 2016. godine (i to u iznosu od 73.420,12 dinara) i 25. sednici, održanoj 8. juna 2017. godine (i to u iznosu od 145.132,75 dinara). Kako je Izveštajem precizirano, navedena sredstva su utrošena za kupovinu 880 kg. pasulja, čime su zalihe ove namirnice dopunjene za zimski period. Uz Izveštaj priloženi su računi i fotografije. Predsednik je naveo da Odbor o Izveštaju neće glasati, jer je on poslat informisanja radi.

U diskusiji su učestvovali: dr Aleksandar Martinović, Branka Stamenković i Milorad Mirčić.

Branka Stamenković je pohvalila činjenicu da je Izveštaj dostavljen. Postavila je pitanje zašto se ovakav izveštaj prvi put dostavlja Odboru, imajući u vidu činjenicu da su novčana sredstva iz Fonda solidarnosti Eparhiji usmerena ukupno tri puta, pa bi s tim u vezi bilo potrebno da postoje i tri izveštaja. Predsednik Odbora je pojasnio da se podneti izveštaj odnosi na prve dve uplate, od 28. decembra 2016. godine i 8. juna 2017. godine. Za uplatu od 29. decembra 2017. godine (i to u iznosu od 201.478,04 dinara) pretpostavlja da će izveštaj tek biti dostavljen, imajući u vidu da je od tada pa do održavanja ove sednice protekao kratak vremenski period.

Milorad Mirčić je izneo stav da je potrebno glasati o Izveštaju, imajući u vidu da se radi o vrsti finansijskog izveštaja. Predsednik Odbora se složio da se o Izveštaju glasa.

Na predlog predsednika, Odbor je, većinom glasova, doneo Odluku o usvajanju Izveštaja Eparhijskog upravnog odbora Eparhije raško-prizrenske 21 Broj: 120-3622/16-2 od 4. januara 2018. godine.

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović